Tre virksomheder i Aabybro, Nørresundby og Støvring har i nattens løb haft ubudne gæster. De tre steder er gerningsmændene brudt ind, har taget nøgler til køretøjer på virksomhederne, og er derefter kørt væk i køretøjerne. De stjålne køretøjer er to lastbiler og en personbil, hvor den ene af lastbilerne var læsset med et ton kobber. Det er ikke sjældent, at tyve bryder ind for at stjæle nøgler til køretøjer, men ved Nordjyllands Politi finder de det alligevel besynderligt, at det sker tre gange tre forskellige steder i regionen. - Det tyder på, det er den samme modus. Jeg synes, det er lidt pudsig, at det lige er samme fremgangsmåde, siger vagtchef ved Nordjyllands Politi Carsten Kjær, der ikke kan komme med yderligere oplysninger om, om det er samme gerningsmænd.
Samme fremgangsmåde ved indbrud i Aabybro, Nørresundby og Støvring.